Kaupunginjohtaja Jarmo Pirhonen

Apulaiskaupunginjohtaja Pekka Vähäkangas

Kasvun ja oppimisen lautakunta

Opetusjohtaja Silja Silvennoinen

Perusopetuspäälliköt Taina Vainio ja Mika Kuitunen

VETOOMUS / OAJ KUOPIO 11.4.2022

**Lisäresurssin tarve oppimateriaalien hankkimiseksi perusopetukseen**

Kuopion kaupunki teki viime vuonnakin ylijäämäisen tuloksen. Kasvun ja oppimisen palvelualueen ja nimenomaan perusopetuksen talousarviosta kuluvalle vuodelle käytiin mielenkiintoista keskustelua syksyllä, ja lopputulema ja kaupunginvaltuuston päätös oli se, että perusopetus ei saanut kaikkea lautakunnan esittämää resurssia. Mm. suunnitelluista digilaitehankinnoista leikattiin käyttösuunnitelmassa 200 000, jotta pystyttiin paremmin turvaamaan itse opetuksen resurssi.

Olemme kuulleet useilta perusopetuksen kouluilta, että resurssit oppimateriaalien hankkimiseen tulevalle lukuvuodelle ovat hyvin niukat. Esimerkiksi tehtäväkirjoja ei olla moneen oppiaineeseen hankkimassa lainkaan, koska niihin ei ole varaa. Todella vanhoja kirjasarjoja pyöritetään vuodesta toiseen ja jaetaan oppilaille käyttöön hyvinkin huonokuntoisia oppikirjoja. Kirjasarjojen uusiminen on usein mahdotonta.

Myöskään digimateriaaleihin ei ole varaa, vaikka laitekanta alkaakin useimmilla kouluilla olla jo aika hyvä. Määräraha ei riitä aina edes opettajan sähköisiin materiaaleihin. Kouluilla on siis laitteita, mutta ei materiaaleja, joita käyttää.

Käytännössä opettaja joutuu joko tuottamaan itse opetusmateriaalia tai haalimaan ilmaista materiaalia ja monistamaan sitä. Tämä kaikki vie aikaa ja voimia. Myös paperin hinta on kallistunut, ja monilla kouluilla on mietitty kopioinnin rajoittamista.

Nykyisellä käsitöiden ja taideaineiden materiaalirahalla ei saa hankittua käytännössä paljon mitään. Kotitalouden määrärahat ovat myös niukat ja olleet vuosia samat. Jos vielä ruoan hinnan ennakoidaan nousevan jopa 10 % tänä vuonna, niin harjoituselintarvikkeita saa ensi lukuvuonna entistä vähemmän.

Yleisen hintojen nousun vuoksi korotus koulun materiaalihankintoihin on kohtuullinen ja perusteltu. Oppikirjojen hinnat ovat nousseet, ja kouluilla puntaroidaan koko ajan, mihin on varaa ja mihin ei. Koulujen oppimateriaaliraha on jo vuosia ollut sama. Hintojen noustessa rahalla saa aina vähemmät.

**Vetoamme kaupungin ja opetustoimen johtoon sekä poliittisiin päättäjiin lisäresurssin saamiseksi asiallisten ja pedagogisesti toimivien oppimateriaalien hankkimiseksi tulevalle lukuvuodelle. Tulevaa lukuvuotta suunniteltaessa pitäisi voida tilata sitä mitä tarvitaan, eikä mihin on varaa. Tämä on niin lasten ja nuorten kuin opettajien etu.**

Lopuksi lainaus erään opettajan viestistä, joka konkretisoi tilannetta kouluilla:

”Nyt kun poissaoloja on oppilailla paljon (mulla koko kevään ollut 4 -6 /16 poissa, porukka vaan aina vaihtelee eri viikoilla), ja poissaolot on yleensä vähintään sen 5 päivää (osalla toistuvastikin tauteja/oireita), meillä on näiden pienten kanssa ollut ongelmana se, että eivät voi kotona oikein hommia tehdä ja asioissa edetä, vaikka innostusta, kiinnostusta ja jaksamista heillä olisikin: ympässä ei ole tehtäväkirjaa, enkussa on vaan open verkkomateriaalit ja vihko, uskonnossa ei ole verkkomateriaalia eikä kirjoja jne jne.

He eivät voi myöskään palauttaa tehtäviä Teamsin kautta eikä oikein muutenkaan vielä opiskella verkossa tai verkkomateriaaleilla kuten isommat.  Taiotaan siis hatusta paljon, monisteita tehdään jonkin verran ja muuta kirjojen ulkopuolista paljonkin, vanhemmat sitten välillä monisteita hakevatkin. Tälle keväälle ei esim. ollut äidinkielessä tehtäväkirjaa kaikille kakkosille, minun pienelle porukalle onnistuttiin haalimaan kirjat sieltä täältä keräämällä viime viikolla.

Tämän johdosta meidän tiimin ehdotuksena onkin mm. uuden tehtäväkirjan tilaaminen ensi vuodelle kakkosille. (Nykyinen on huono/liian hankala ja osin sen vuoksikin ilmeisesti jätetty se viime vuonna tilaamatta kaikille.)

Tukiopetuksen tarvetta tulee osin tuostakin syystä, että oppilaat eivät pysty tekemään tehtäviä/monisteita ja vihkotyöskentelyä kotona poissa ollessaan - pienille tarvittaisiin jotain konkreettista ja mukana kulkevaa/kaikille saatavilla olevaa työskentelyä tukevaa materiaalia.”

Kuopiossa 11.4.2022

OAJ:n Kuopion paikallisyhdistys ry:n hallitus